*Tanítványai éppen ekkor jöttek meg, és csodálkoztak azon, hogy asszonnyal beszél, de mégsem mondta egyikük sem: „Mit akarsz, vagy mit beszélsz vele?”* Jn. 4,27

A tanítványok kimaradtak a beszélgetésből. Közeledve biztos látták a két beszélgető felet, talán az utolsó mondatok hangfoszlányait is hallották, de az összefüggésből kimaradtak.

Egy valamit tettek: csodálkoztak.

Amit Jézus itt tett az, nem volt általános. Jézus és az Atya szempontjából azt tette, amire ott és akkor szükség volt. A tanítványok szemszögéből valami teljesen szokatlan dolog történt: asszonnyal beszél. Ez nem illeszkedett a környezet által elfogadott viselkedési formákba. De nem kérdeznek. Ezzel elismerik azt, hogy Jézus a magasabb tekintély, Ő azt teszi, ami a menny szemszögéből helyes. Akkor is, ha emberileg ez szokatlan vagy elképzelhetetlen. Jézus ma is cselekszik, gyakran a fentihez hasonló elképzelhetetlen vagy szokatlan módon. Ismerd fel Őt!